Ärkasin öösel mobiilipiiksatuse peale. Ehmatasin päris tugevalt, sest juba aastaid seostan öiseid mobiilihelinaid negatiivse infoga.  Kell oli 00 ja 53 minutit. Mulle oli edastatud "oluline sõnum". Number 53xxxxxx ei saa enam mulle tasuta helistada. Saatjaks 1336 ehk siis see number, mille kaudu Notsu saab 30 päeva jooksul tasuta ühendust oma mobiili viimase laadijaga. Sama number teatas Notsule, et  tema tasuta kõnede aeg on ümber saanud.    Mu niigi närb uni sai rikutud. Mõtlesin lakke vahtides helistamisviisakusest. Oma pere liikmete vahel suhtleme vajadusel päris hilisel tunnil, ka mõnede sõpradega. Aga võõrastega...?    Esimest korda puutusin ma ebaviisaka klienditeenindusega kokku Eesti Energia näitel. Neil oli kombeks teatada mobiilile arve väljastamisest öösel täpselt kell 5. Ei aidanud kõned klienditeenindusse. Aitas vaid telefoninumbri kustutamine andmebaasist. Sama lugu  Sportlandiga - mul on öösel täiesti ükskõik, et neil algas allahindlus.  Püüan mõista, et selliseid sõnumeid väljastab automaat. Aga automaati seadistab inimene! Kas temale ei tundu kummalisena, et sõnumi adressaat võib tunda end sobimatul kellaajal saabuvast sõnumist häirituna?    Ebaviisakad on mõnikord ka kuulutustele reageerijad. Proovisin end asetada nende olukorda - mida ma teeksin kui leiaksin sobiva üüri- või müügikuulutuse kesköö paiku netis surfates. Kas ma vaataks kella enne  helistamist või saadaks hoopis meili? Paljud inimesed aga valivad numbri kellaajast sõltumata.    Miks ma telefoni välja ei lülita? Ma kasutan tööandja telefoninumbrit. Ja kokkuleppesse on kirjutet, et ma olen kättesaadav ka peale tööaja lõppu. Reaalselt ei ole minu abi ekstreemsetel kellaaegadel vaja küll läinud, ent kokkulepet rikkuda ma ei soovi.